Kínában indít artista osztályt a Nemzeti Cirkuszművészeti Központ

Magyar állami ösztöndíjjal artista osztályt indít Pekingben a Nemzeti Cirkuszművészeti Központ 13-14 éves magyar gyerekek számára – jelentette be a kultúráért felelős államtitkár.

A Baross Imre Artistaképző Intézet növendékei a 13. Budapesti Nemzetközi Cirkuszfesztiválon, a magyar artistatehetségek bemutatkozó előadásán a Fővárosi Nagycirkuszban / Fotó: MTI/Bruzák Noémi

Fekete Péter az MTI-nek elmondta: két hónapos folyamat során választják ki azt a tizennégy fiatalt, akik a Baross Imre Artistaképző Szakközépiskola és Szakiskola kihelyezett osztályaként három évig Pekingben tanulhatnak, eközben elsajátítják az angol és a kínai nyelvet, valamint az artistaművészet legkülönlegesebb fortélyait. Mint hangsúlyozta, a világ legjobb artistái Kínából származnak, a kínai artistaképzés több százéves hagyománnyal büszkélkedhet, az ösztöndíjat elnyerő magyar fiatalok pedig kiemelkedő tudású tanároktól és oktatóktól tanulhatnak.

A jelentkezési időszak csütörtökön indul, majd két hónapos folyamat során választják ki a kínai partnerek bevonásával azt a tizennégy fiatalt, akik három évig Pekingben tanulhatnak. A tanítás szeptemberben indul, a diákok tanévenként kétszer négy hónapot töltenek majd Pekingben – közölte az államtitkár, hozzátéve: két tanárt is keresnek, akik a képzés idejére kiköltöznek Kínába a gyerekeket felügyelni.

Fekete Péter felhívta a figyelmet arra is, hogy a pekingi artistaiskola a most zajló Budapesti Nemzetközi Cirkuszfesztiválon is bemutatkozik egy gyerekcsoporttal és egy másik produkcióval is, így az érdeklődők személyesen is megbizonyosodhatnak az kínai artistaképzés magas minőségéről. További információ a képzéssel kapcsolatban itt található.

Forrás: MTI, Színház.org